РЕШЕНИЕ ЗА ИЗПЪЛНЕНИЕ НА КОМИСИЯТА
от 31 октомври 2013 година
за изменение на решения 2005/734/ЕО, 2006/415/ЕО и 2007/25/ЕО по отношение на срока им на прилагане
(нотифицирано под номер C(2013) 7148)
(текст от значение за ЕИП)
(2013/635/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 89/662/ЕИО на Съвета от 11 декември 1989 г. относно ветеринарните проверки по отношение на търговията вътре в Общността с оглед доизграждането на вътрешния пазар (1), и по-специално член 9, параграф 4 от нея,
като взе предвид Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени видове живи животни и продукти с оглед завършване изграждането на вътрешния пазар (2), и по-специално член 10, параграф 4 от нея,
като взе предвид Регламент (ЕО) № 998/2003 на Европейския парламент и на Съвета от 26 май 2003 г. относно ветеринарно-санитарните изисквания, които са приложими при движение с нетърговска цел на домашни любимци, и за изменение на Директива 92/65/ЕИО на Съвета (3), и по-специално член 18 от него,
като взе предвид Директива 2005/94/ЕО на Съвета от 20 декември 2005 г. относно мерки на Общността за борба с инфлуенцата по птиците и за отмяна на Директива 92/40/ЕИО (4), и по-специално член 63, параграф 3 от нея,
като има предвид, че:
(1)
Решения 2005/734/ЕО (5), 2006/415/ЕО (6) и 2007/25/ЕО (7) на Комисията бяха приети във връзка с появата на огнища на високопатогенна инфлуенца по птиците от подтип H5N1 с цел опазване на здравето на животните и хората в Съюза.
(2)
С Решение 2005/734/ЕО се установяват мерки за биосигурност с цел намаляване на риска от пренасяне на високопатогенна инфлуенца по птиците, причинена от вирус на инфлуенца от подтип H5N1, от птици, живеещи в дивата среда, към домашни птици и други птици, отглеждани на закрито, и се осигурява система за ранно откриване в области с особен риск. В Решение 2006/415/ЕО се определят някои защитни мерки, които да се прилагат в случай на поява на огнище на високопатогенна инфлуенца по птиците от подтип H5N1 по домашните птици в държава членка, включително създаването на области А и Б в резултат на съмнение или потвърждение за наличие на огнище на тази болест. Освен това Решение 2007/25/ЕО засяга някои защитни мерки във връзка с високопатогенната инфлуенца по птиците и движението на птици - домашни любимци, които придружават в Съюза техните собственици.
(3)
Мерките, предвидени в посочените решения, се прилагат до 31 декември 2013 г. Огнища на високопатогенна инфлуенца по птиците от подтип H5N1 обаче продължават да се появяват при дивите птици и при домашните птици в трети държави, като така също пораждат риск за здравето на животните и на хората в Съюза.
(4)
Предвид настоящата епидемиологична ситуация по отношение на високопатогенната инфлуенца по птиците от подтип H5N1 е целесъобразно да се продължи работата по намаляването на рисковете, породени от тази инфекция, чрез запазване на мерките за биосигурност, на системите за ранно откриване и на някои защитни мерки във връзка с огнищата при домашните птици и с движението на птици - домашни любимци, от трети държави към Съюза.
(5)
Освен това проведената през 2012 г. външна оценка (8) на мрежата за спешно реагиране на Съюза показа, че защитните мерки във връзка с огнищата на инфлуенца по птиците, включително мерките, предвидени в Решение 2006/415/ЕО, приети на равнището на Съюза, се считат от държавите членки за целесъобразни и ефективни.
(6)
Поради това срокът на прилагане на решения 2005/734/ЕО, 2006/415/ЕО и 2007/25/ЕО следва да бъде продължен до 31 декември 2015 г.
(7)
Поради гореизложените съображения решения 2005/734/ЕО, 2006/415/ЕО и 2007/25/ЕО следва да бъдат съответно изменени.
(8)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
В член 4 от Решение 2005/734/ЕО датата „31 декември 2013 г.“ се заменя с „31 декември 2015 г.“
Член 2
В член 12 от Решение 2006/415/ЕО датата „31 декември 2013 г.“ се заменя с „31 декември 2015 г.“
Член 3
В член 6 от Решение 2007/25/ЕО датата „31 декември 2013 г.“ се заменя с „31 декември 2015 г.“
Член 4
Адресати на настоящото решение са държавите членки.
Съставено в Брюксел на 31 октомври 2013 година.